
Kalvarijos savivaldybėje šiuo metu veikia 2 teisės aktai, reglamentuojantys apleisto, neprižiūrimo turto nustatymo tvarką:
1. Nenaudojamų, apleistų žemės sklypų nustatymo ir tokių sklypų sąrašo sudarymo tvarkos aprašas, patvirtintas Savivaldybės tarybos 2019 m. liepos 25 d. sprendimu Nr. T-135.
2. Apleisto ar neprižiūrimo nekilnojamojo turto nustatymo tvarkos aprašas, patvirtintas Savivaldybės tarybos 2022 m. spalio 27 d. sprendimu Nr. T-179.

I. Nenaudojamų, apleistų žemės sklypų nustatymo ir tokių sklypų 
sąrašo sudarymo tvarka
Pagrindiniai Kalvarijos savivaldybės tarybos 2019 m. liepos 25 d. sprendimu Nr. T-135 patvirtintos tvarkos punktai skelbia:
2 p. Aprašo tikslas – nustatyti fizinių ir juridinių asmenų nenaudojamus, apleistus kitos paskirties žemės sklypus.
5 p. Administracijos direktoriaus įsakymu sudaroma komisija (patvirtinant jos darbo reglamentą) Kalvarijos savivaldybės teritorijoje nenaudojamiems, apleistiems žemės sklypams nustatyti ir Sąrašui parengti.
6 p. Į Sąrašą įtraukiami žemės sklypai, atitinkantys bent vieną iš išvardytų kriterijų:
6.1. žemės sklypas yra apleistas, t. y. nesutvarkytas taip, kad jis būtų tinkamas naudoti pagal pagrindinę žemės naudojimo paskirtį, arba visiškai neprižiūrimas sklypas, apaugęs krūmais, sumedėjusiais augalais (išskyrus želdinius), avarinės būklės medžiais, ilgą laiką nešienaujamas, nešienautas iki einamųjų metų liepos 1 d., žemės sklype yra atvirų požeminių komunikacijų ar šulinių, o teritorija neaptverta ir pan.;
6.2. žemės sklype laikomos (išskyrus tam skirtas, įrengtas vietas) statybinės ir (ar) teršiančios aplinką medžiagos, statybinis laužas ar daiktai (akivaizdžiai netvarkingos, techninių reikalavimų neatitinkančios transporto priemonės, jų dalys, nenaudojami statybiniai vagonėliai ar pan.), kaupiamos šiukšlės.
8 p. Kalvarijos savivaldybės administracijos seniūnijų seniūnai savo seniūnijų teritorijoje pagal nustatytus kriterijus, vizualiai įvertinę žemės sklypo būklę, nustato nenaudojamus, apleistus žemės sklypus ir iki liepos 15 d. pateikia jų sąrašus (priedas) Komisijai.
10 p. Komisija, gavusi seniūnų pateiktą informaciją, patikrina duomenis ir, atlikusi išsamią pateiktų duomenų analizę, iki rugpjūčio 1 d. sudaro preliminarų žemės sklypų sąrašą.
12 p. Komisija žemės naudotojus raštu per 3 darbo dienas nuo preliminar. sąrašo sudarymo informuoja apie jų valdomo objekto įtraukimą į nenaudojamų, apleistų žemės sklypų sąrašą. 
13 p. Komisija galutinį / patikslintą sąrašą kartu su sąrašo sudarymo išvadomis teikia tvirtinti Administracijos direktoriui iki rugpjūčio 30 d.
14 p. Administracijos direktorius, atsižvelgęs į Komisijos pateiktas išvadas, Sąrašą patvirtina iki rugsėjo 5 d.
15. Komisija Administracijos direktoriaus įsakymu patvirtintą Sąrašą pateikia Kalvarijos savivaldybės administracijos Ūkio ir urbanistikos skyriui, kuris ne vėliau kaip iki rugsėjo 15 d. Sąrašą pateikia Valstybinei mokesčių inspekcijai.
16-18 p. Asmenys gali per 20 kalendorinių dienų nuo pranešimo apie įrašymą į Sąrašą gavimo dienos raštu pateikti Komisijai prašymą išbraukti sklypą iš Sąrašo. Komisija, išnagrinėjusi motyvuotą prašymą, išbraukia žemės sklypą iš preliminaraus sąrašo, kai nustato kad žemės sklypas neatitinka šio Aprašo 6 punkte nurodytų požymių arba kad žemės sklypas nenaudojamas dėl Aprašo 7 p. nurodytų aplinkybių. Komisija prašyme išdėstytus motyvus išnagrinėja ne vėliau kaip per 5 darbo dienas ir apie priimtą sprendimą raštu informuoja pareiškėją.
Nors Aprašas patvirtintas 2019 m., bet Komisija buvo sudaryta ir jos darbo reglamentas buvo patvirtintas tik 2024 m. rugsėjo 5 d. administracijos direktoriaus įsakymu Nr. D-241 (2.12E). Komisiją sudaro 4 asmenys (3 specialistai ir atitinkamos seniūnijos seniūnas) ir sekretorė.
2024 metai. 2024-07-15 Kalvarijos seniūnas pateikė nenaudojamų, apleistų žemės sklypų seniūnijoje sąrašą su 58 apleistų žemės sklypų adresais. 2024-09-09 vyko Komisijos posėdis, kurio metu buvo patvirtintas tokių sklypų preliminarus sąrašas. Iš pateiktų 58 sklypų Sąraše liko 28 sklypai. Po asmenų prašymų išbraukti sklypus iš Sąrašo nagrinėjimo Komisijos 2024-10-17 dienos posėdyje, galutiniame Sąraše liko įrašyta 15 apleistų žemės sklypų. Sąrašas nebuvo patvirtintas direktoriaus įsakymu ir nebuvo perduotas LR Valstybinei mokesčių inspekcijai (VMI).
2025 metai. 2025-07-15 Kalvarijos seniūnas pateikė nenaudojamų, apleistų žemės sklypų seniūnijoje sąrašą su 47 apleistų žemės sklypų adresais. 2025-07-24 Kalvarijos seniūnas pateikė papildomą sąrašą su dar 10 apleistų žemės sklypų adresais. 2025-08-13 vyko Komisijos posėdis, kurio metu buvo patvirtintas šių sklypų preliminarus sąrašas, kuriame liko 24 adresai. Gavus asmenų prašymus išbraukti sklypus iš preliminaraus sąrašo, Komisija 2025-09-11 posėdyje juos išnagrinėjo ir patvirtino galutinį Sąrašą su 13 vnt. nuosavybės teise valdomų apleistų sklypų. Sąrašas buvo perduotas administracijos direktoriui ir jo 2025-09-17 įsakymu Nr. D-175 (2.12E) buvo patvirtintas. Patvirtintą sąrašą administracija perdavė į VMI dėl 4 proc. žemės mokesčio tarifo[footnoteRef:1] pritaikymo Sąraše nurodytų sklypų savininkams. [1:  Savivaldybės tarybos 2022-11-30 sprendimas Nr. T-209 „Dėl žemės mokesčio tarifų nustatymo“.] 

Dvejus metus, kai buvo teikiami preliminarūs sąrašai, juos teikė tik 1 iš 4 seniūnijų (Kalvarijos). Akmenynų, Liubavo ir Sangrūdos sen. nenaudojamų, apleistų žemės sklypų sąrašų neteikė. Priežastys: tokių sklypų jų teritorijose nebuvo. Nuo 2019 m., kai veikia nenaudojamų, apleistų žemės sklypų nustatymo ir tokių sklypų sąrašo sudarymo tvarkos aprašas, tik 2025 m. Sąrašas (t. y. 13 nenaudojamų, apleistų sklypų) buvo perduotas į VMI dėl didesnio žemės mokesčio tarifo pritaikymo sklypų savininkams.

II. Apleisto ar neprižiūrimo nekilnojamojo turto nustatymo tvarka
Pagrindiniai Kalvarijos savivaldybės tarybos 2022 m. spalio 27 d. sprendimu Nr. T-179 patvirtintos tvarkos punktai skelbia:
3 p. Aprašo tikslas – nustatyti Kalvarijos savivaldybėje esantį nekilnojamąjį turtą, kuris yra apleistas ar neprižiūrimas, įvertinti statinių naudotojų veiksmus dėl nekilnojamojo turto objektų naudojimo, priežiūros ir būklės gerinimo.
5 p. Į  Sąrašą gali būti įrašomas fizinių ir juridinių asmenų apleistas ar neprižiūrimas nekilnojamasis turtas, kuris:
5.1. kelia pavojų jame ar arti jo gyvenančių, dirbančių ar kitais tikslais būnančių žmonių sveikatai, gyvybei ar aplinkai, t. y. statiniai ir patalpos apleisti, apdegę, apgriuvę ar kitaip fiziškai pažeisti, netvarkomi, neprižiūrimi, neremontuojami, nerekonstruojami, tolesnis jų naudojimas kelia pavojų juose ar arti jų gyvenančių, dirbančių ar kitais tikslais būnančių sveikatai, gyvybei ar aplinkai;
5.2. per viešojo administravimo subjekto, vykdančio statinių naudojimo priežiūrą, nustatytą terminą nebuvo suremontuotas, rekonstruotas ar nugriautas;
5.3.  neatitinka esminių statinio reikalavimų (pagal Reglamentą (ES) Nr. 305/2011).
6 p. Savivaldybės administracijos seniūnijų seniūnai (toliau – seniūnai) savo seniūnijų teritorijose nustato statinius ir patalpas, kurie yra apleisti ar neprižiūrimi, sudaro preliminarius sąrašus (priedas) ir iki kiekvienų metų kovo 1 d. pateikia Savivaldybės administracijos Ūkio skyriui.
8. Savivaldybės administracijos Ūkio skyriaus atsakingas specialistas per dokumentų valdymo sistemą „Kontora“ gauna informaciją iš seniūnijų apie apleistus ar neprižiūrimus statinius. Per 20 darbo dienų patikslina duomenis, sudaro bendrą Savivaldybės preliminarų apleisto ar neprižiūrimo nekilnojamojo turto sąrašą.
9 p. Patvirtinus Sąrašą, atsakingas Savivaldybės administracijos Ūkio skyriaus specialistas: 
9. 1. asmeniui, dėl kurio yra pradėta administracinė procedūra, ir suinteresuotiems asmenims iš anksto ne mažiau kaip prieš 10 darbo dienų praneša registruotu laišku arba elektroniniu būdu apie patikrinimo laiką;
9.2. žodiniai paaiškinimai ir patikrinimo metu nustatyti faktiniai statinio būklės ir kiti duomenys turi būti užfiksuoti patikrinimo akte;
9.3. atlikdamas statinio būklės faktinių duomenų patikrinimą, surašo faktinių statinio būklės duomenų patikrinimo vietoje aktą;
9.4. patvirtinus naują Sąrašą ir pastebėjus praeitais metais tikrintus statinius, dar kartą patikrina statinį ir, nustatęs reikalavimų neįvykdymą, pradeda administracinių nusižengimų teiseną, surašo administracinio nusižengimo protokolą LR administracinių nusižengimų kodekso 360 str. „Statinių techninės priežiūros taisyklių nesilaikymas“ nustatytais atvejais;
9.5. apie nebaigtos statybos statinius atsakingas specialistas raštu informuoja Valstybinę teritorijų planavimo ir statybos inspekciją prie Aplinkos ministerijos;
15 p. Priežiūros rezultatai ir priemonės statinių priežiūrai gerinti kartą per metus, iki einamųjų metų vasario 15 dienos, aptariamos susitikime su Kalvarijos savivaldybės administracijos ir Savivaldybės vadovais, į kurį kviečiami dalyvauti statinių naudotojai ir suinteresuotų institucijų atstovai.  Pasitarimas protokoluojamas.
17 p. Aprašo reikalavimų laikymąsi kontroliuoja Savivaldybės administracijos Ūkio skyriaus vedėjas.  

[bookmark: part_d256b41daffd4f5f8e01dfd8dafecb3c]Kalvarijos savivaldybės taryba 2025-11-28 sprendimu Nr. T-159 nuo 2026 m. sausio 1 d. savivaldybės teritorijoje nustatė 5 procentų nekilnojamojo turto mokestinės vertės tarifą nekilnojamajam turtui, kuris yra apleistas ar neprižiūrimas (per paskutinius 15 metų tik 1 kartą buvo nustatomas mokesčio dydis už apleistą ar neprižiūrimą turtą – 2020 metais šis tarifas buvo 3 proc.[footnoteRef:2]). [2:  Savivaldybės tarybos 2019-05-30 sprendimas Nr. T-104 „Dėl nekilnojamojo turto mokesčio 2020 metais tarifo nustatymo“] 

Tokio turto sąrašą 2023 metais yra pateikusios 3 seniūnijos. Kalvarijos seniūnija pateikė 24 vnt. apleistų, nenaudojamų pastatų sąrašą, Liubavo seniūnija teikė 4 vnt. apleistų, nenaudojamų pastatų sąrašą, o Sangrūdos seniūnija pateikė 14 vnt. tokių pastatų sąrašą (sąrašai pridedami). Tačiau tolesnis procesas nevyksta ir baigiasi tik sąrašo pateikimu. Sprendimu Nr. T-179 patvirtintas tvarkos aprašas nereglamentuoja tokio turto pripažinimo apleistu ar nenaudojamu procedūros, nenustato šio turto sąrašo tvirtinimo, taip pat patvirtinto sąrašo perdavimo dėl apmokestinimo didesnės mokestinės vertės tarifu. Taip pat nevyko ir susitikimas su Kalvarijos savivaldybės administracijos ir Savivaldybės vadovais, į kurį kviečiami dalyvauti statinių naudotojai ir suinteresuotų institucijų atstovai.

Rekomendacija: inicijuoti apleisto ar neprižiūrimo nekilnojamojo turto nustatymo tvarkos aprašo, patvirtinto Savivaldybės tarybos 2022 m. spalio 27 d. sprendimu Nr. T-179, pakeitimą, užtikrinant aiškias tokio turto nustatymo ir apmokestinimo procedūras.


III.  Kitų savivaldybių apleisto ar neprižiūrimo nekilnojamojo turto nustatymo tvarka
Marijampolė. Turi aiškiai reglamentuotą tvarką, patvirtintą 2019 m. rugsėjo 30 d. sprendimu Nr. 1-271, kurioje numatytos išsamios procedūros, kaip toks turtas pripažįstamas apleistu ir neprižiūrimu. Tokio turto sąrašą tvirtina Taryba ir nustato jam didesnį mokestinės vertės tarifą (pvz., 
Sąrašas buvo tvirtinamas 2020 m. spalio 26 d. sprendimu Nr. 1-340).
Vilkaviškis. Yra aiški tvarka, patvirtinta 2025 m. rugpjūčio 29 d. sprendimu Nr. B-TS-914 su trumpom, bet konkrečiom procedūrom nuo turto nustatymo iki jo sąrašo tvirtinimo ir atidavimo apmokestinimui didesnės vertės tarifu. Paskutinis toks apleisto turto sąrašas buvo tvirtintas 2025 m. lapkričio 28 d. sprendimu Nr. B-TS-955 (sąraše buvo 4 turto objektai).
Šakiai. Pasitvirtinę išsamią tvarką 2022 m. liepos 22 d. sprendimu Nr. T-252, su aiškiomis procedūromis. Paskutinį kartą tokio turto sąrašą Taryba tvirtino 2022 m. gruodžio 23 d. sprendimu Nr. T-394, kuriame įvardijo 11 vnt. apleisto turto objektų (sąrašą dar kartą Taryba keitė 2025 m. rugsėjo 19 d. sprendimu Nr. T-219).



Savivaldybės kontrolierius			Tomas Lužanskis
